b'\n_START_ARTICLE_\nEugen Laheld\n_START_SECTION_\nKunstnerskap\n_START_PARAGRAPH_\nI 1927 satt han i styret for Unge Kunstneres Samfund sammen med Birger Moss-Johnsen, Chr. Neuberth, Wilh. Waagensten, Torstein Rusdal og Nic Schi\xc3\xb8ll._NEWLINE_I 1929 hadde han en utstilling i Kunstnerforbundet i Oslo sammen med Kristine Rivertz._NEWLINE_P\xc3\xa5 1930-tallet var han bestyrer av en kunstnerkoloni p\xc3\xa5 Citadell\xc3\xb8ya, med stillingsbenevnelsen \xc2\xabhusfar\xc2\xbb. I 1934 hadde han en stor utstilling p\xc3\xa5 Kunstnernes Hus sammen med kunstnerkollegene Erik Brandt, Hjalmar Haalke og Tor Refsum. Laheld stilte der ut en rekke landskapsmalerier fra Telemark og Eggedal. Frem mot 2. verdenskrig hadde han blitt en godt etablert samtidskunstner i Norge, og ble omtalt blant annet som \xc2\xaben av v\xc3\xa5re betydeligere kunstnere\xc2\xbb.\n_START_SECTION_\nPortrett\n_START_PARAGRAPH_\nBilledhuggeren Torleiv Agdestein stilte i 1923 ut en portrettbyste av Eugen Laheld. Leiremodellen til bysten er avbildet i bind 2 av Norsk kunsthistorie fra 1927.\n_START_SECTION_\nFamilie\n_START_PARAGRAPH_\nHan var fetter av maleren Bjarne Mauritz Larsen og maleren Normand Laheld.'